
Маҡсатар:
- яңы технологиялар аша әкиәт, хикәйә төҙөргә өйрәтеү, ҡыҙыҡһыныу уятыу, таштың серен асыу.
- балаларҙың иғтибарлылығын, бәйләнешле телмәрен, һорауҙарға яуап биреү оҫталығын, телдән һөйләү һәләтен үҫтереү.
- тәбиғәткә һөйөү, уға ҡарата һаҡсыл ҡараш тәрбиәләү; аҫыл таштарҙың ҡиммәтен баһаларға өйрәтеү.
Материалдар:  серле тоҡсай, кубиктар, гекса һүрәттәр, төҫлө таштар
Дәрес барышы:
1. Ойоштороу моменты.
Балалар түңәрәккә баҫҡандар. Һаулыҡ һорашалар (тәүҙә бышылдап,уртаса тауыш менән, ә ҡунаҡтар менән ҡысҡырып).
Тәрбиәсе: Ултырығыҙ. Балалар, бөгөн беҙ һеҙҙең менән бик күп һөйләшәсәкбеҙ, матур, дөрөҫ итеп һөйләшер өсөн телдәрҙе шымартып алайыҡ. Мин һеҙгә әкиәт һөйләйем, хәрәкәттәрен ҡабатлап барығыҙ (балалар өндәрҙе әйтеп ҡабатлап баралар).
Йәшәгән, ти бер күңелле тел,
Әйҙәгеҙ, дуҫтарым таныштырайым.
Тел иртә менән уянған,
Киң итеп йылмайған.
Тәҙрәһен асып, өйөн елләткән.
Ирендәрен ослайтып тәмлекәстәр ашарға яратҡан.
Тәмле ҡоймаҡты ла яратҡан ул.
Энә кеүек ослайта ла белгән.
Ата ҡаҙ кеүек ыҫылдап та күрһәткән.
Бал ҡорто кеүек тә безелдәгән.
Ә ҡыш етһә,тауҙан шыуырға яратҡан.
Тәрбиәсе: - Оҡшанымы һеҙгә әкиәт?
Балалар: Эйе.
Тәрбиәсе: Эйе, балалар был ябай булмаған әкиәт. Бөгөн һеҙҙең менән ябай булмаған әкиәттәр, хикәйәләр уйлап сығарып һөйләргә өйрәнербеҙ.
2.Төп бүлек.
Таш шылтыраған тауыш ишетелә.
Тәрбиәсе: Балалар ниндәй тауыш килә ул? Ишетәһегеҙме? Әйҙәгеҙ әле яҡыныраҡ барайыҡ.
Серле Таштың тауышы:
-Мин Серле Таш. Һеҙҙең ябай булмаған әкиәттәр һөйләгәнегеҙҙе ишеттем дә миңә бик моңһоу булып китте, сөнки мин үҙемде ни өсөн серле таш тип атағандарын белмәйем. Балалар, бәлки һеҙ ярҙам итерһегеҙ серҙәремде асырға?
Тәрбиәсе: Балалар, ярҙам итәбеҙме Серле Ташҡа?
Балалар: Эйе, ярҙам итәбеҙ.
Тәрбиәсе: Балалар,серле таштың серҙәрен асыр өсөн беҙгә тауҙар иленә сәйәхәткә сығырға тура килер. Ошо сәйәхәт ваҡытында серле таштың ҡайҙа йәшәгәнен, ҡайҙан килеп сыҡҡанын, ниндәй файҙалы яҡтарын асыҡларбыҙ. Әҙерһегеҙме юлға сығырға?
Балалар: Эйе.
Тәрбиәсе: Ҡуҙғалдыҡ. (Тау битләүенә барып сығалар).
Тәрбиәсе: Бына беҙ тау битләүенә барып сыҡтыҡ,был битләү "Әкиәт һөйләүсе", тип атала. Балалар әгәр беҙ бында ултырһаҡ, әкиәт һөйләүсегә әйләнәбеҙ. Һеҙ шуға ризамы?
Балалар:Эйе.
Тәрбиәсе: Әйҙә ултырығыҙ.Ҡарағыҙ әле бында ниндәйҙер серле тоҡсай ята,ҡарайыҡ әле.(Ҡарайҙар).- Бында һүрәт төшөрөлгән кубиктар. Ошо кубиктар ярҙамында әкиәт уйлап сығарайыҡ. Әкиәттең төп геройы серле таш булһын. Мин башлайым,һеҙ дауам итерһегеҙ. Борон-борон заманда йәшәгән бик шаян бер таш...(балалар дауам итә һәм һөйләп бөтәләр. Бер баланан һөйләтеп ҡарау).
Тәрбиәсе: Балалар,шулай итеп,беҙ серле таштың ҡайҙа йәшәгәнен һәм ҡайҙан килеп сыҡҡанын өйрәндек. Ә хәҙер,әйҙәгеҙ әле тау битләүендә уйнап, бейеп алайыҡ.
Ял минуты.
Таянабыҙ бөйөргә,
Тотонабыҙ бейергә.
Тыпыр-тыпыр тыпырлайбыҙ
Әйләнәбеҙ беҙ бергә.
Тәрбиәсе: Юлды артабан дауам итәбеҙ. Бына йырлап-бейеп килә торғас, Ғалим-Тикшеренеүсе тауына ла килеп еттек. Бында беҙҙе ниндәй сер көтә икән?
Серле Таштың файҙалы икәнен белер өсөн беҙгә"Ғалим- Тикшеренеүсегә" әйләнергә кәрәк. (Балалар күҙлек кейәләр)
Тәрбиәсе: Ә хәҙер бына һүрәттәргә иғтибар менән ҡарағыҙ һәм таш нимә өсөн файҙалы икәнен аңлатығыҙ. (Балалар Гекса һүрәттәрен таҡтаға теҙеп сығалар).
Тәрбиәсе: Бына беҙ Серле Таштың кәрәкле, файҙалы яҡтарын астыҡ.
Шулаймы? (Балаларҙың яуаптары.)
Тәрбиәсе: Юлыбыҙҙы артабан дауам итәйек. Балалар бына беҙ Фантазер тауының башына менеп еттек.Ҡарағыҙ әле бында ниндәйҙер һандыҡ күрәм,әйҙәгеҙ әле асып ҡарайыҡ(Балалар ҡарай, ҡулдарына алып ҡарайҙар)
Тәрбиәсе: был аҫыл, матур таштар Башҡортостанда сыҡҡан таштар. Әйҙәгеҙ әле ошо таштарҙан ,бөтә ижади оҫталығыбыҙҙы һалып,фантазиябыҙҙы өҫтәп Серле Ташҡа бүләк эшләп ҡалдырайыҡ, ә эш алдынан ҡағиҙәне иҫкә төшөрәйек: таштар менән ипле, һаҡ эшләргә, ырғытмаҫҡа, ауыҙға ҡабырға ярамай (эште башҡарыу, баһалау).
3. Рефлексия.
